Predlog SKLEP SVETA o stališču Unije v upravnem odboru Ekonomske komisije Združenih narodov za Evropo glede osnutka Pravilnika o enotnih predpisih za možnost recikliranja motornih vozil /* COM/2013/0697 final - 2013/0336 (NLE) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija usklajene zahteve, katerih namen je odpraviti tehnične ovire v trgovini z motornimi vozili in sistemi, ki se uporabljajo za ta motorna vozila, med pogodbenicami Revidiranega sporazuma iz leta 1958 ter pri teh vozilih in sistemih zagotoviti visoko raven varnosti in varstva okolja. UN/ECE je pred kratkim dokončno oblikovala osnutek Pravilnika o enotnih predpisih za možnost recikliranja motornih vozil. Cilj tega osnutka pravilnika je vzpostaviti sklop zahtev za možnost recikliranja, ponovne uporabe in predelave izrabljenih motornih vozil ter njihovih delov in opreme, kar zagotavlja učinkovito uporabo virov in večje varstvo okolja. Namen tega predloga je opredeliti stališče Unije o navedenem osnutku pravilnika UN/ECE o enotnih predpisih za možnost recikliranja motornih vozil in Uniji, ki jo zastopa Komisija, omogočiti, da glasuje za ta osnutek. · Splošno ozadje Tehnične zahteve za homologacijo motornih vozil glede na njihovo ponovno uporabnost, možnost recikliranja in predelave delov, opreme in surovin so trenutno določene v Direktivi 2005/64/ES[1] za vozila kategorij M1 in N1. V skladu z Direktivo 2000/53/ES[2] ustrezne določbe omogočajo prodajo homologiranih vozil kategorij M1 in N1 le v primeru, ko se lahko ponovno uporabi in/ali reciklira najmanj 85 % njihove mase ter ponovno uporabi in/ali predela najmanj 95 % mase. S sprejetjem osnutka Pravilnika UN/ECE o enotnih predpisih za možnost recikliranja motornih vozil bo narejen pomemben korak naprej v smislu tehnične in tržne harmonizacije ter odprave morebitnih trgovinskih ovir glede možnosti recikliranja, ponovne uporabe in predelave delov, opreme in surovin iz izrabljenih vozil, saj bo besedilo državam članicam EU lahko služilo kot referenca pri pripravi njihove nacionalne zakonodaje. Zato je zdaj predvideno, da bo Unija glasovala za osnutek s tem povezanega Pravilnika UN/ECE o enotnih predpisih glede možnosti recikliranja motornih vozil, da se na mednarodni ravni določijo skupne usklajene zahteve, ki bodo olajšale mednarodno trgovino. Tako bodo evropske družbe lahko upoštevale en sklop zahtev, ki velja po vsem svetu, tj. v državah pogodbenicah Revidiranega sporazuma UN/ECE iz leta 1958. · Veljavne določbe na področju, na katero se nanaša predlog Zahteve za homologacijo motornih vozil glede na njihovo ponovno uporabnost, možnost recikliranja in predelave so na ravni EU trenutno obravnavane v Direktivi 2005/64/ES. Direktiva 2005/64/ES temelji na Direktivi 2000/53/ES, ki določa tehnične zahteve za izrabljena vozila. Obe direktivi EU zagotavljata pravno podlago za uskladitev zahtev za izrabljena vozila na ravni EU. Zakonodaja UN/ECE trenutno ne zagotavlja usklajevanja na mednarodni ravni. · Usklajenost z drugimi politikami in cilji Unije Predlog je v skladu s cilji direktiv 2005/64/ES in 2000/53/ES ter je zato v skladu z zdravstvenimi, varnostnimi in okoljskimi cilji EU in s ciljem EU, da se zagotovi visoka raven varstva okolja na celotnem ozemlju Unije. Poleg tega je predlog v skladu z Okvirno direktivo 2007/46/ES[3] in ciljem doseči napredek pri mednarodnem usklajevanju zakonodaje za homologacijo motornih vozil. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA · Posvetovanje z zainteresiranimi stranmi Pri razvoju predloga je Evropska komisija sodelovala v delovni skupini UN/ECE za onesnaženje in energetiko (GRPE), kjer so se sestali predstavniki deležnikov in držav članic, ter se je dvostransko posvetovala z deležniki in njihovimi organizacijami. Med pripravo novega pravilnika so potekale razprave o ključnih vidikih besedila na 63., 64. in 65. seji GRPE. · Ocena učinka Določbe Pravilnika UN/ECE o enotnih predpisih za možnost recikliranja motornih vozil v celoti temeljijo na zahtevah in določbah direktiv 2005/64/ES ter 2000/53/ES in se lahko štejejo kot dopolnitev Okvirne direktive 2007/46/ES o homologaciji motornih vozil. 3. PRAVNI ELEMENTI PREDLOGA · Povzetek predlaganih ukrepov Predlog bo Uniji, ki jo zastopa Komisija, omogočil, da glasuje za osnutek Pravilnika UN/ECE o enotnih predpisih za možnost recikliranja motornih vozil. · Pravna podlaga Ob upoštevanju cilja in vsebine Sklepa Sveta je pravna podlaga člen 114 in člen 218(9) PDEU. Postopek, ki ga je treba upoštevati za sprejetje Sklepa Sveta, je določen v členu 4(2) Sklepa Sveta 97/836/ES. · Načelo subsidiarnosti Direktiva 2000/53/ES določa tehnične zahteve za možnost recikliranja, ponovne uporabe in predelave izrabljenih vozil. Poleg tega Direktiva 2005/64/ES določa zahteve za homologacijo motornih vozil glede na njihovo ponovno uporabnost, možnost recikliranja in predelave ter odločitev o konkretnih ukrepih, ki jih je treba sprejeti za izpolnitev navedenih zahtev, prepušča presoji držav članic. V zvezi s tem bi možnost recikliranja motornih vozil in ravnanje z izrabljenimi vozili lahko igrala ključno vlogo pri krepitvi ciljev EU glede zdravja, varnosti in varstva okolja ter tako pripomogla k uresničevanju cilja EU v zvezi z zagotavljanjem visoke stopnje okoljske zaščite na celotnem ozemlju Unije. Glede na zgoraj navedeno in v skladu z načelom subsidiarnosti je primerno, da EU glasuje za Pravilnik UN/ECE o enotnih predpisih za možnost recikliranja motornih vozil, hkrati pa upošteva možnost, da se države članice odločijo, ali bodo na nacionalni ravni Pravilnik uporabljale za obvezno homologacijo motornih vozil v zvezi z njihovo možnostjo recikliranja ali za druge namene. Kljub temu in brez poseganja v možnost držav članic, da se odločijo v skladu s svojimi pristojnostmi, osnovna pravila Sporazuma iz leta 1958 veljajo za celotno EU in na enak način v vseh državah članicah. Predlog je zato skladen z načelom subsidiarnosti. · Načelo sorazmernosti Predlog je v skladu z načelom sorazmernosti, saj ne presega tistega, kar je nujno za zagotavljanje pravilnega delovanja notranjega trga, hkrati pa nudi visoko raven varstva okolja. · Izbira instrumentov Predlagani instrument: sklep Sveta. Šteje se, da je uporaba sklepa Sveta primerna, ker je v skladu z zahtevami člena 218(9) PDEU. 4. PRORAČUNSKE POSLEDICE Predlog ne vpliva na proračun Unije. 2013/0336 (NLE) Predlog SKLEP SVETA o stališču Unije v upravnem odboru Ekonomske komisije Združenih narodov za Evropo glede osnutka Pravilnika o enotnih predpisih za možnost recikliranja motornih vozil SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 114 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) S Sklepom Sveta 97/836/ES[4] je Unija pristopila k Sporazumu Gospodarske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“). (2) Standardizirane zahteve osnutka Pravilnika UN/ECE o enotnih predpisih za možnost recikliranja motornih vozil[5] so namenjene odpravljanju tehničnih ovir v trgovini z izrabljenimi vozili, namenjenimi za recikliranje, ponovno uporabo in predelavo njihove opreme in delov, med pogodbenicami Revidiranega sporazuma iz leta 1958 ter zagotavljanju visoke ravni učinkovitosti in varstva okolja pri teh sistemih. (3) Primerno je določiti stališče Unije o sprejetju navedenega osnutka pravilnika UN/ECE v upravnem odboru Revidiranega sporazuma iz leta 1958 – SKLENIL: Edini člen Stališče Unije, ki jo zastopa Komisija, v upravnem odboru Revidiranega sporazuma iz leta 1958, je, da glasuje za osnutek Pravilnika UN/ECE o enotnih predpisih za možnost recikliranja motornih vozil iz dokumenta ECE/TRANS/WP.29/2013/125. . V Bruslju, Za Svet [1] Direktiva Evropskega parlamenta in Sveta 2005/64/ES z dne 26. oktobra 2005 o homologaciji motornih vozil glede na njihovo ponovno uporabnost, možnost recikliranja in predelave ter o spremembi Direktive Sveta 70/156/EGS (UL L 310, 25.11.2005, str. 10). [2] Direktiva 2000/53/ES Evropskega parlamenta in Sveta z dne 18. septembra 2000 o izrabljenih vozilih (UL L 269, 21.10.2000, str. 34). [3] Direktiva 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1). [4] UL L 346, 17.12.1997, str. 78. [5] Dokument UN/ECE ECE TRANS/WP.29/2013/125.